Mitrofan III Carigradski
Mitrofan III Vizantijski (, 1520–1580) bio je vaseljenski patrijarh Carigrada u dva navrata - od 1565. do 1572. i od 1579. do smrti.

Život
Mitrofan se rodio 1520. u porodici bugarskog trgovca u selu Agia Paraskevi (danas dijelu Istanbula), odakle je preuzeo nadimak Byzantios ("Vizantinac"). Kao rodno ime mu se navodi Manuilo ili Georgi.

Godine 1546. ga je na mjesto mitropolita cezarejskog postavio lični prijatelj patrijarh Dionisije II, te potom poslao u Veneciju sa zadatkom da prikuplja financijska sredstva za Crkvu; Mitrofan je, pak, također otišao u Rim i sredo se sa papom. Kada je vijest o tome 1548. došla u Carigrad, izazvala je veliku zabrinutost među grčkim stanovništvom Carigrada, ali i nerede i pokušaj ubistva Dionisija koji su ga za susret krivili isto kao i Mitrofana. Dionisije umalo nije bio svrgnut, ali je na kraju opstao zahvaljujući podršci sultana Sulejmana Veličanstvenog. Mitrofan je bio svrgnut sa mjesta episkopa cezarejskog, ali mu je 1551. oprošteno te je otišao živjeti u manastir Svete trojice na otoku Chalki gdje se istakao administrativnim radom i proširenjem biblioteke.

Za patrijarha je prvi put izabran u januaru ili februaru  1565 zahvaljujući podršci bogatog i uticajnog Mihaila Kantakuzina. Stolovao je sedam godina te pokušao popraviti financijsko stanje Patrijaršije putujući u Moldaviju. Izvori ga opisuju kao čovjeka otvorenog uma i intelektualca koji je iskazivao naklonost prema zapadnim kršćanima, bili oni katolici ili protestanti.

Svrgnut je 4. maja 1572. kada je Mihailo Kantakuzin svoju podršku preusmjerio na mladog i darovitog Jeremiju II Tranosa. Nakon svrgnuća, u nastojanju da dobije prihod, imenovan je episkopom  eis zoarkeian (bez pastoralnih obaveza) za Larisu i Hios, te se vratio živjeti u Manastiru Svete trojice na Chalkiju.

Nakon pokušaja da se vrati na mjesto Patrijarha, godine 1573. je prognan na Svetu goru. Šest godina kasnije, nakon pogubljenja Mihaila Kantakuzina i ubistva velikog vezira Mehmed-paše Sokolovića, Jeremija je izgubio svoje pokrovitelje te se Mitrofan uspješno vratio na mjesto patrijarha 25. novembra 1579. Umro je nekoliko mjeseci kasnije, 9. novembra 1580., te je sahrajen u crkvi Pamakristos, u to vrijeme sabornoj crkvi Patrijaršije.

Izvori

Carigradski patrijarsi
Episkopi Larise